Íslandsmeistarar Breiðabliks í fótbolta byrja úrvalsdeild kvenna með látum. Valur tryggði sér deildarmeistaratitilinn í úrvalsdeild kvenna í körfubolta í gær með öruggum sigri á Snæfelli.
Úrvalsdeild kvenna í fótbolta hófst í gær og voru tveir leikir spilaðir. Í Vestmannaeyjum fékk ÍBV Þór/KA í heimsókn og unnu norðankonur 2-1 sigur. Delaney Baie Pridham skoraði fyrsta mark leiksins fyrir ÍBV í fyrri hálfleik en Hulda Ósk Jónsdóttir jafnaði metin fyrir Þór/KA um miðbik seinni hálfleiksins. Karen María Sigurgeirsdóttir tryggði Þór/KA svo 2-1 sigur þegar níu mínútur voru til leiksloka. Í Kópavogi fékk Breiðablik Fylki í heimsókn. Blikum er spáð 2. sæti í deildinni í sumar en Valskonum er spáð Íslandsmeistaratitlinum. Fylkir endaði í 3. sæti í fyrra og er spáð sama sæti í ár. Breiðablikskonur skoruðu níu mörk í leiknum í gær og héldu markinu hreinu. Áslaug Munda Gunnlaugsdóttir og Birta Georgsdóttir skoruðu tvö mörk hvor fyrir Blika og þær Tiffany McCarty, Karitas Tómasdóttir, Hafrún Rakel Halldórsdóttir, Þóríds Hrönn Sigfúsdóttir og Agla María Albertsdóttir gerðu eitt mark hver. Fyrstu umferðinni lýkur í kvöld. Keflavík fær Selfoss í heimsókn, Valur tekur á móti Stjörnunni og Tindastóll og Þróttur eigast við á Sauðárkróki.
Valur tryggði sér deildarmeistaratitilinn í úrvalsdeild kvenna í körfubolta í gær en Valur vann Snæfell örugglega, 86-62. Valur mætir Keflavík í lokaleik deildarkeppninnar um næstu helgi en Keflavík, sem er í 2. sæti deildarinnar, er sex stigum frá Val. Keflavík mætir Haukum í kvöd, Fjölnir fær KR í heimsókn og Breiðablik og skallagrímur eigast við í Smáranum.
Manchester City komst í gærkvöld í fyrsta sinn í úrslit Meistaradeildar Evrópu í fótbolta eftir sigur á PSG í seinni viðureign liðanna, 2-0. City vann einvígið samanlagt 4-1 og mætir annað kvöld Chelsea eða Real Madrid í úrslitum keppninnar. Chelsea tekur á móti Madrídingum í Lundúnum í kvöld en staðan í einvíginu eftir fyrri leikinn er 1-1. Úrslitaleikur Meistaradieldarinnar verður spilaður í Istanbul þann 29. maí.
Grunnskólinn austan Vatna og Dalvíkurskóli tryggðu sér í gær sæti í úrslitum Skólahreysti. Fyrstu undanriðlarnir fóru fram í íþróttahúsinu á Akureyri í gær og sendu 18 skólar lið til þátttöku. Úrslitin í Skólahreysti fara fram 29. maí en næstu undanriðlar fara fram 11. og 12. maí í Digranesi í Kópavogi.
Breiðablik skoraði níu mörk í fyrsta leik sínum í úrvalsdeild kvenna í fótbolta í gær og Valur er deildarmeistari kvenna í körfubolta. 